Yubu 22
Erifaji owaco ni Yubu obalo bal mapol
1Erifaji Lateman dok ogamo ni,
2-“Dano twero bedo ki kony bot Lubaŋa?
Atikane ŋat ma tye ki ryeko konnye pire kene.
3Won Twer Ducu cwinye bedo yon ka kiti atir?
En noŋo kony mo ka bal mo pe i komi?
4Nyo itamo ni pien ilwore ma miyo en juki,
ci donyo kwedi i ŋolo kop?
5Pe tim marac ma itimo aye pol?
Balli ka gikke pe.
6Pien imiyo omegeni gijeŋo jamigi nononono,
ci ilunyo boŋo woko ki i kom dano iweko gudoŋ munero.
7In ceŋ pe imiyo pii amata bot ŋat mo muol,
itwono ŋat ma kec neko woko ki kwon.
8Oteka aye ceŋ obedo won lobo,
dano ma gipwoyo aye bedo iye.
9In ceŋ iryemo mon to woko ke ciŋgi noŋo,
ceŋ ituro bad litino kic.
10Pienne girumi ki owic,
lworo onyoŋo komi woko oyotoyot.
11Dero ceŋ odoko col, pe itwero neno piny,
lalele pii omwonyi woko.
12“Lubaŋa pe tye wa malo i polo?
Nen lakalatwe ma gitye malo kit ma gibor kwede!
13Pi meno iwaco ni, ‘Lubaŋa ŋeyo gin aŋo?
Waŋe romo tuco pol mapek pi ŋolo kop?
14Pol mucido oboyo kome woko,
pi meno en pe twero neno bal.
En woto mere wa i dan polo.’
15Pud imoko i yo macon
ma jo maraco yam gubedo ka lubone-ni?
16Ceŋ giceyogi woko ma peya karegi oromo,
gutigi pii omolo woko.
17Ceŋ guwaco bot Lubaŋa ni, ‘A woko ki botwa,’
doki ni, ‘Gin aŋo ma Won Twer Ducu twero timo i komwa?’
18Kun en aye ma yam opoŋo odigi ki jami mabeco.
Pe atwero ye tam pa jo maraco!
19Jo ma kitgi atir gineno ki yomcwiny,
jo ma pe ki bal nyero anyera,
20kun giwaco ni, ‘Lukworwa doŋ gityekogi,
jamgi mudoŋ mac owaŋo woko.’
21“Ribbe ki Lubaŋa, ci ibibedo ki kuc;
en aye bimiyo gin maber bino boti.
22Gam pwony ma a i doge,
ci iket lokke i cwinyi.
23Dwog bot Won Twer Ducu, ci ibed mwol,
bol tim ma pe atir woko ka mabor ki i paconi.
24Bol jabu apwa,
ki jabu me Opir i kin gweŋ laora kulu,
25wek Won Twer Ducu aye obed jabuni,
ki ryal ma pire tek boti.
26Kumeno cwinyi bibedo yom pi Won Twer Ducu,
ibitiŋo waŋi malo bot Lubaŋa.
27Ibilego en, ci biwinyo legani,
ci ibicobo kwoŋŋi bote.
28Gin ducu ma itamo bicobbe maber,
nyimi bibedo leŋ.
29Pien Lubaŋa dwoko lukwakke piny,
ento en laro jo mamwol.
30En laro dano ma pe tiyo gin marac,
ci bilare pi leŋ ciŋi.”